ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ಸಿಡ್ನಿ
ಸಿಡ್ನಿ
	ಆಸ್ಟ್ರೇಲಿಯದ ಆಗ್ನೇಯದಲ್ಲಿರುವ ಒಂದು ಮಹಾನಗರ. ಪೆಸಿಫಿಕ್‍ಸಾಗರದ ಟಾಸ್ಮನ್ ಸಮುದ್ರಕ್ಕೆ ಎದುರಾಗಿ ಆಸ್ಟ್ರೇಲಿಯದ ಪೂರ್ವದಂಚಿನಲ್ಲಿರುವ ಈ ನಗರ ನ್ಯೂಸೌತ್‍ವೇಲ್ಸ್‍ನ ಮುಖ್ಯ ಪಟ್ಟಣ. ವಿಸ್ತೀರ್ಣ 12,500 ಚ.ಕಿಮೀ. ಜನಸಂಖ್ಯೆ 45,39,000(2001). ವೃತ್ತಾಕೃತಿಯಲ್ಲಿರುವ ಇದೊಂದು ನೈಸರ್ಗಿಕ ರೇವು. ಇಲ್ಲಿ ದೊಡ್ಡ ಹಡಗುಗಳು ಬಂದು ನಿಲ್ಲಲು ಅನುಕೂಲವಿದೆ. 1788ರಲ್ಲಿ ನ್ಯೂ ಸೌತ್‍ವೇಲ್ಸ್‍ನ ಪ್ರಥಮ ರಾಜ್ಯಪಾಲನಾದ ಕ್ಯಾಪ್ಟನ್ ಅರ್ಥರ್ ಫಿಲಿಪ್ ನೇತೃತ್ವದಲ್ಲಿ ಸೈನಿಕರನ್ನೂ ಅಪರಾಧಿಗಳೆಂದು ಶಿಕ್ಷೆಗೆ ಗುರಿಯಾದವರನ್ನೂ ಒಳಗೊಂಡ ತಂಡವೊಂದು ಇಲ್ಲಿಯ ಬಾಟನಿ ಕೊಲ್ಲಿಗೆ ಬಂದು ಆಸ್ಟ್ರೇಲಿಯ ಪೂರ್ವ ತೀರದ ಪೋರ್ಟ ಜಾಕ್ಸನ್‍ನ ದಡದ ಮೇಲೆ ತಂಗಿತು. ಆಸ್ಟ್ರೇಲಿಯದಲ್ಲಿ ಇದು ಬ್ರಿಟಿಷರ ಪ್ರಥಮ ವಸತಿ. ಸಿಡ್ನಿ ಕೊಲ್ಲಿಯ ಶಿರೋಭಾಗದಲ್ಲಿ ಸಣ್ಣ ತೊರೆಯೊಂದರ ಬಳಿ ಈ ನಗರದ ಸ್ಥಾಪನೆಯಾಯಿತು. ಆಗ ಬ್ರಿಟನ್ನಿನ ವಸಾಹತು ಕಾರ್ಯದರ್ಶಿಯಾಗಿದ್ದ ವಿಸ್ಕೌಂಟ್ ಸಿಡ್ನಿಯ ಹೆಸರನ್ನು ಇದಕ್ಕೆ ಇಡಲಾಯಿತು. ಮೊದಮೊದಲು ನಿಧಾನವಾಗಿ ಅನಂತರ ವೇಗವಾಗಿ ನಗರ ಬೆಳೆದು 1842ರಲ್ಲಿ ಮಹಾನಗರವಾಯಿತು. ಸಿಡ್ನಿ ಇಂದು ಪ್ರಪಂಚದ ಮುಂದುವರಿದ ರಾಷ್ಟ್ರಗಳಲ್ಲಿನ ಮಹಾನಗರಗಳಂತೆ ಎಲ್ಲ ಬಗೆಯ ಜನರನ್ನು ಆಕರ್ಷಿಸುವ ಸೌಲಭ್ಯಗಳನ್ನುಳ್ಳ ನಗರವಾಗಿದೆ. ವ್ಯಾಪಾರ ವಾಣಿಜ್ಯೋದ್ಯಮಿಗಳು, ಚಿತ್ರನಿರ್ಮಾಪಕರು, ವಿಹಾರಾರ್ಥಿಗಳು ಸಾವಿರಾರು ಸಂಖ್ಯೆಯಲ್ಲಿ ದಿನವೂ ಈ ಮಹಾನಗರಕ್ಕೆ ಭೇಟಿ ನೀಡುವರು. ರಾಸಾಯನಿಕ ವಸ್ತುಗಳ, ವಿದ್ಯುದುಪಕರಣಗಳ, ಉಣ್ಣೆ ಬಟ್ಟೆಗಳ ಉತ್ಪಾದನೆಗೆ, ವಿವಿಧ ಆಹಾರ ಸಂಸ್ಕರಣೆಗೆ ಹಡಗು ನಿರ್ಮಾಣಕ್ಕೆ, ಗೃಹ ನಿರ್ಮಾಣ ವಸ್ತುಗಳಿಗೆ, ರೈಲು ಮತ್ತು ಎಂಜಿನ್‍ನ ನಿರ್ಮಾಣ, ಮರದ ದಿಮ್ಮಿಗಳ ಸಂಸ್ಕರಣೆಗೆ, ಮಾಂಸ, ಚರ್ಮಗಳ ರಫ್ತಿಗೆ, ತೈಲ ಸಂಸ್ಕರಣೆಗೆ ಕೇಂದ್ರವಾಗಿದೆ. ಅಂತಾರಾಷ್ಟ್ರೀಯ ಹಡಗುಕಟ್ಟೆ ಮತ್ತು ವಿಮಾನ ನಿಲ್ದಾಣಗಳ ಸೌಕರ್ಯವಿದೆ.

	ಇಲ್ಲಿಯ ಮುಖ್ಯವಾದ ಪ್ರಾಚೀನ ಕಟ್ಟಡಗಳಲ್ಲಿ 1888ರ ಆಂಗ್ಲಿಕನ್ ಚರ್ಚ್, 1868ರ ರೋಮನ್ ಕೆಥೊಲಿಕರ ಇಗರ್ಜಿ, 1850ರಲ್ಲಿ ಸ್ಥಾಪಿಸಲ್ಪಟ್ಟ ಸಿಡ್ನಿ ವಿಶ್ವವಿದ್ಯಾಲಯ, 1811ರ ಹಳೆಯ ಟಂಕಶಾಲೆ, 1811-17 ರವರೆಗೆ ಶಾಸನ ಸಭೆಯಾಗಿದ್ದ ಭವನ, 1817-45ರವರೆಗಿನ ಸರ್ಕಾರಿ ಭವನ, 1871ರಲ್ಲಿ ಸ್ಥಾಪಿಸಿದ ರಾಷ್ಟ್ರೀಯ ಕಲಾಭವನ, 1889ರ ನಗರಭವನ, 1949ರ ನ್ಯೂ ಸೌತ್‍ವೇಲ್ಸ್ ವಿಶ್ವವಿದ್ಯಾಲಯ, 1964ರ ಮ್ಯಾಕ್ಯೂರಿ ವಿಶ್ವವಿದ್ಯಾಲಯ ಮುಂತಾದವುಗಳನ್ನು ಹೆಸರಿಸಬಹುದು.

	ಸಿಡ್ನಿ ರೇವು ಆಳವಾಗಿದ್ದು ದೊಡ್ಡ ಹಡಗುಗಳು ತಂಗಲು ಅನುಕೂಲವಾಗಿದೆ. ರೇವಿಗೆ ಅಡ್ಡಲಾಗಿ ದೊಡ್ಡ ಸೇತುವೆ ಇದೆ. ಇದು ದಕ್ಷಿಣದ ವಾಣಿಜ್ಯ ಕೇಂದ್ರಗಳಿಗೂ ಉತ್ತರ ಕರಾವಳಿಯ ಉಪನಗರಗಳಿಗೂ ಸಂಪರ್ಕ ಕಲ್ಪಿಸುತ್ತದೆ.  ಇಲ್ಲಿನ ಸುಂದರ ಬೀಚುಗಳು ಸಾವಿರಾರು ಮಂದಿ ವಿಹಾರಾರ್ಥಿಗಳನ್ನು ಆಕರ್ಷಿಸುತ್ತವೆ.

	ಆಸ್ಟ್ರೇಲಿಯಕ್ಕೆ ಬರುವ ಪ್ರಯಾಣಿಕರು ಈ ನಗರದ ಸಮೀಪವಿರುವ ಕಿಂಗ್ಸ್‍ಫೋರ್ಡ್ ಅಂತಾರಾಷ್ಟ್ರೀಯ ವಿಮಾನ ನಿಲ್ದಾಣ, ಸಿಡ್ನಿ ಬಂದರು ಮತ್ತು ಬಾಟನಿ ಬಂದರು ಮೂಲಕವೇ ನಗರ ಪ್ರವೇಶಿಸುವುದರಿಂದ ಸಿಡ್ನಿ ನಗರವನ್ನು ಆಸ್ಟ್ರೇಲಿಯದ ಹೆಬ್ಬಾಗಿಲು ಎಂದು ಕರೆಯುತ್ತಾರೆ.

	ಸಿಡ್ನಿಯ ಉತ್ತರ ಮತ್ತು ದಕ್ಷಿಣ ಬಂದರುಗಳ ನಡುವೆ ಇರುವ ಸುಂದರವಾದ ಸೇತುವೆಯ ದಕ್ಷಿಣ ಭಾಗದಲ್ಲಿ ಬಿಳಿದಾದ ಚಿಪ್ಪುಗಳ ಮಾದರಿಯಲ್ಲಿ ನವೀನ ರಂಗಭೂಮಿಯನ್ನು ನಿರ್ಮಿಸಲಾಗಿದೆ. ಇಲ್ಲಿ ನಾಟಕಗಳು, ಸಂಗೀತ ಕಚೇರಿಗಳು ನಡೆಯುತ್ತವೆ. ಸಿಡ್ನಿಯಲ್ಲಿ 2000ದಲ್ಲಿ ಒಲಂಪಿಕ್ ಕ್ರೀಡೆಗಳನ್ನು ನಡೆಸುವ ಮೂಲಕ ಪ್ರಪಂಚದ ಎಲ್ಲರ ಗಮನವನ್ನು ಆಸ್ಟ್ರೇಲಿಯ ಸೆಳೆದಿತ್ತು.	
						

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
						(ಎಮ್.ಡಿ.)